Leonardo da Vinci

Leonardo da Vinci ma töinia safönu Leonardo di ser Piero da Vinci (15 April 1452 – 2 Mei 1519) no samösa gere matematika ba ginötö me hino nifotöi "Renaisans" (1490-1527), samalua göi halöŵö famazökhi gambara, samazökhi ngawa-ngawalö mesin, samösa insinyur, samazökhi adu ba samösa arsitek. Heŵa'ae tehöngö ia börö ngawalö gambara nifazökhinia, tehöngö göi döinia börö ngawalö zinura nifazökhinia sanandrösa ba ndroto niha (anatomi), ndroto zinumbua (botani), ndroto nösi mbanua siyaŵa (astronomi), gambara danö (peta), btn. No latema'ö niha wa Leonardo andre no samösa niha fondrege maulu wa'onekhe (jenius), khönia tola ta'ila gohitö dödö ndra niha solohi nifotöi humanis Renaisans, ba lö niha bö'ö si tola mogamö angowuloa halöŵö si no i'awalisi baero Michelangelo.

Tumbu ia khö samösa ndra'alawe nga'ötö zato ba Vinci, Italia (laŵa'ö ba khöda meföna ono horö), itörö wamahaö khö zamazökhi adu ba samazökhi gambara Andrea del Verrocchio ba Florence, Italia. Ba da'a göi ibörögö halöŵönia, bahiza abölö oya ihorigö ginötönia mohalöŵö khö Ludovico Sforza ba Milan. Aefa da'ö möi göi ia mohalöŵö ba Roma, ba itugu ara itugu ato niha samazökhi gambara khöra molo'ö lala wogambaraini Leonardo. Aefa da'ö ikaoni ia razo Perancis Fransiskus I, ba toröi ia ba da'ö tölu fa'akhe wa'ara irugi mate ia me 1519. I'otarai mate ia lö aetu lafatunö niha ngawalö halöŵö si no ifalua, ngawalö hadia ia zomasi ia ba fefu zi fakhai ba wa'aurinia, irege ato niha same'e töi nono khöra Leonardo ba niha samakhai gambara ma adu nifazökhira ba lala wolau ya'ia molo'ö Leonardo.

 Famotokhi ba gahe 

 Umbu 

Kategori:Italia
Kategori:Matematika
Kategori:Seni